صفدر آہ سیتاپوری

ڈاکٹر صفدر آہ بھارت سے تعلق رکھنے والے شاعر، ادیب، نغمہ نگار اور محقق اور فلم ڈائریکٹر تھے۔

 تعارف اور حالات ِ زندگی 
صفدر آہ سیتاپوری 1940ء اور 1950ء کی دہائیوں میں ایک معروف شاعر اور نغمہ نگار کے طور پر پہچانے جاتے تھے۔ صفدر آہ کا اصل نام محمد صفدر تھا۔ آہ ان کا تخلص تھا۔ 
سیتا پور(اتر پردیش) میں 28 اگست 1905ء میں پیدا ہوئے۔
ان کے والد کا نام قاضی سید محمد حیدر تھا۔ لیکن آہ مدتوں سے خود کو قاضی یا سید نہیں لکھتے تھے۔ ان کے نانا فردوسیٔ ہند فارغ میر انیس کے اہم ترین شاگرد تھے اور اپنے عہد کے مشہور شاعر تھے۔
ڈاکٹر صفدر آہ کے دادا میر بنیاد حسین سیتاپور میں رہتے تھے۔ بڑے سے بڑا پہلوان خواہ گاما: ہو یا امام بخش، ہندو ہو یا مسلمان، جب بھی کشتی لڑنے لکھنو آتا تو پہلے ان کے پیر چھوتا تھا۔ یہ بیحد سفید رنگ کے ایک پسلی کے آدمی تھے۔ کرتا اور پائجامہ پہنا کرتے تھے۔ یہ لکڑی کے بھی بہترین استاد تھے۔
آہ کی تعلیم سیتاپور اور لکھنؤ میں ہوئی۔ وہ شعرائے لکھنؤ کی ینگ پارٹی کے سرگرم رکن تھے۔ انگریزی، فارسی اور عربی کے علاوہ ہندی علوم میں بھی انھیں مہارت حاصل تھی۔ 
1959ء میں دل کا دورہ پڑا اور 1961ء میں انھوں نے فلموں سے کنارہ کشی اختیار کی۔ ادبی اور علمی کاموں میں البتہ بدستور مصروف رہے۔ ان کے پاس اپنا ذاتی کتب خانہ بھی تھا۔

 ادبی زندگی 
صرف 14 سال کی عمر میں ان کی تحریریں مختلف اخبارات اور رسائل میں شائع ہونا شروع ہو گئیں۔
صفدر آہ کی پہلی غزل 1918ء میں شائع ہوئی۔ شاعری میں ان کے پہلے استاد نظم تھے۔ لیکن ان کے اصل استاد، جن سے انھوں نے بہت کچھ سیکھا، محمد حسین آزاد ، رتن ناتھ سرشار ، امراؤ جان ادا ، مرزا رسوا ، میر تقی میر ، مرزا غالب ، میر انیس اور فارغ تھے۔ ان کی نظم و نثر ان حضرات سے ہی متاثر ہے۔ انھوں نے اپنی نظم بمبئی بمبئی کے فاقہ کش مزدوروں کی حالتِ زار کے تناظر میں لکھی۔ اپنی "منظومات" میں انھیں نو بہ نو اور اپنی رباعیات پسند تھیں۔
انھوں نے کئی نظمیں لکھیں، جن میں ’’تمھاری یاد‘‘، ’’ابنِ آدم کا عزم‘‘ اور ’’پیش رو پیشِ نظر‘‘ خاص طور پر قابلِ ذکر ہیں۔
ان کی ایک نامکمل غزل ’’دُکھتی رگ‘‘ اہلِ ذوق میں کافی مشہور ہے۔ اسی غزل کا ایک مشہور شعر ہے:
’’آنکھیں کھلی تھیں اُن کے انتظار میں، کھلی ہی رہیں یک طرفہ پیار میں۔‘‘

ان کی پہلی مطبوعہ تخلیق ایک ناول تھا، انجامِ محبت۔ یہ ناول 1919ء میں لکھا گیا اور صدیق بک ڈپو لکھنؤ نے اسے 1926ء میں شائع کیا۔ 
صفدر آہ نے اپنا پہلا ڈرامہ ساتویں/آٹھویں جماعت میں مارِ سیاہ کے نام سے لکھا۔ اس کے بعد بہت سے سکرین ڈرامے لکھے۔  انھوں نے کہانیاں، افسانے اور ڈرامے تو بہت لکھے لیکن جب شاعری کی طرف توجہ دی تو شاعری زندگی کا حصہ بنتی چلی گئی اور ڈاکٹر صفدر سیتا پوری، ڈاکٹری چھوڑ کر آہ سیتا پوری ہو گئے تھے۔
انھوں نے 1928ء میں اردو میں ہفتہ وار ہاتف اور 1934ء ہندی میں جنتا نکالا۔

 کتاب خالق باری سے متعلق تنازع 
خالق باری کتاب کے ادبی تاریخ کے سب سے بڑے سو سالہ تنازعے سے متعلق حافظ محمود شیرانی کے تحقیقی کارنامے کو سراہنے والوں کی کمی نہیں۔ اس کی تردید کرنے والوں میں سب سے پہلے صفدر آہ کا نام آتا ہے۔ یہ کارنامہ 1962ء میں صفدر آہ نے خالق باری کے دو نادر مخطوطوں کی بنیاد پر سر انجام دیا۔ مذکورہ دونوں مخطوطے اس نسخے کی نقل ہیں جو امیر خسرو کی وفات کے چند سال بعد 736ھ میں لکھے گئے تھے۔ ان دونوں مخطوطوں میں منقول قطعۂ تاریخ میں کوئی فرق نہیں پایا جاتا جو اصل ماخذ کی اہمیت پر دال ہے۔ صفدر آہ کی اس تحقیق کی تردید کسی نے نہیں۔

 فلم انڈسٹری اور آصف آہ 
1940ء کی دہائی میں وہ ممبئی چلے گئے اور فلموں کے لیے نغمے لکھنے لگے۔
انڈین فلم انڈسٹری کے گلوکار مکیش نے اپنا پہلا گیت فلم پہلی نظر'' میں گایا جس کے بول تھے:

دل جلتا ہے تو جلنے دے، آنسو نہ بہا فریاد نہ کر

تُو پردہ نشیں کا عاشق ہے، یوں نامِ وفا برباد نہ کر

یہ گیت فلم میں ہیرو موتی لال پر فلمایا گیا تھا اور منور سلطانہ کی بطور ہیروئن یہ پہلی فلم تھی۔ اس دور کے مشہور اداکار مظہر خان اس فلم کے پروڈیوسر تھے۔ مکیش کے گائے ہوئے گیت کے شاعر آہ سیتاپوری تھے۔  فلم پہلی نظر اس گیت کی وجہ ہی سے فلم بینوں کی پسند بن گئی تھی۔ دل جلتا ہے تو جلنے دے کے ریکارڈز سارے ہندوستان میں اس طرح فروخت ہوئے تھے کہ اس نے سارے پچھلے ریکارڈ توڑ دیے تھے اور اس دور کی گراموفون کمپنی کے وارے نیارے ہو گئے تھے اور اس بات کا کریڈٹ کچھ صفدر آہ سیتا پوری کو بھی جاتا ہے۔اور نئے گلوکار مکیش کے لیے فلمی دنیا میں ترقی کی راہیں کھل گئی تھیں۔ پھر اس فلم کے بعد آہ سیتا پوری کو بیش تر فلموں کے لیے گیت لکھنے کی آفرز ہونے لگی تھیں۔ یہ فلم 1945ء میں ریلیز ہوئی تھی۔ لیکن آہ سیتاپوری نے یہ غزل 1944ء میں لکھی تھی اور یہ لاہور سے شائع ہونے والے اردو روزنامہ وطن میں چھپی تھی۔
ابتدائی طور پر فلم کے ہدایت کار اور پروڈیوسر مظہر خان اس گیت کو فلم میں شامل نہیں کرنا چاہتے تھے، لیکن قسمت کو کچھ اور ہی منظور تھا۔ نہ صرف یہ گیت فلم میں شامل ہوا بلکہ اسی گانے نے مکیش کو بمبئی میں اپنی ایک الگ پہچان دلوائی۔

انھوں نے پھر اسٹیج ڈراموں سے کنارہ کشی اختیار کرتے ہوئے بحیثیت فلمی شاعر اپنی پہچان بنائی۔ فلم پہلی نظر کے بعد اس دور کے کامیاب فلم ساز و ہدایت کار محبوب خان کی طرف سے اپنی فلم روٹی کے لیے گیت لکھنے کی آفر کی۔ 

اس پروگریسیو فلم کے لیے آہ سیتاپوری سے اچھا شاعر اس وقت ہدایت کار محبوب خان کو کوئی نظر نہیں آ رہا تھا۔ پھر آہ سیتاپوری نے فلم روٹی کے لیے ایک منفرد انداز کا بڑا جاندار گیت لکھا تھا۔ یہ فلم کا تھیم سانگ تھا جو چند بھوک میں مبتلا انسانوں پر فلمایا گیا جو اپنے نامساعد حالات کی وجہ سے ایک روٹی کے لیے ترستے رہتے تھے۔ بھوک سے ستائے ہوئے انسانوں کی ترجمانی کرتے ہوئے آہ سیتاپوری نے جو گیت لکھا تھا اس کے بول بھی بڑے کرب انگیز اور طنز میں ڈوبے ہوئے تھے:

ہمت تیری چھوٹی آ

بھوکے گگن کے تارے کھا

یہ گیت ایک کورس کی صورت میں فلمایا گیا تھا۔ گیت میں بے حس معاشرے اور ظالم سماج کو ایک آئینہ دکھایا گیا تھا۔ محبوب خان کی فلم روٹی نے بڑی کامیابی حاصل کی تھی۔ فلم روٹی کے بعد صفدر آہ سیتاپوری نے بہت سی فلموں کے لیے گیت لکھے تھے اور ان تمام گیتوں کو اپنے دور میں بڑی مقبولیت حاصل ہوئی تھی۔آہ صفدر سیتاپوری نے فلمی گیتوں سے بڑا پیسہ کمایا پھر ان کو فلم سازی کا بھی خیال آیا اور انھوں نے اپنی پہلی فلم بھوک کے نام سے بنائی تھی جس کی کہانی، مکالمہ اور گیت بھی ان کے لکھے ہوئے تھے۔

یہ ایک کمرشل انداز کی فلم نہیں تھی بس یہی ان کی غلطی تھی کہ وہ بھی سماجی موضوع پر ہدایت کار محبوب خان کی طرح کامیابی حاصل کریں گے مگر فلم کی ہدایت کاری میں بڑے جھول تھے، اسکرین پلے بھی کمزور تھا، کہانی ضرور اچھی تھی مگر فلم جب ریلیز ہوئی تو تجارتی کامیابی سے ہمکنار نہ ہو سکی تھی اور پہلے ہی ہفتے میں فلاپ ہو گئی تھی۔ فلم کو اس دور کے فلمی ناقدوں نے ایک معیاری فلم ضرور قرار دیا تھا مگر جو پیسہ صفدر آہ سیتاپوری اس فلم میں لگا چکے تھے وہ کسی صورت میں واپس نہ آ سکا تھا اور پھر بطور ہدایت کار ان کی فلم بھوک پہلی اور آخری فلم ثابت ہوئی تھی۔

شاعر صفدر آہ سیتاپوری نے یوں تو بے شمار گیت لکھے تھے مگر مکیش کی آواز میں ریکارڈ پہلا گیت آہ سیتاپوری کی زندگی کا سرمایہ تھا۔ وہ ایک ایسا گیت تھا جو دوسرے شاعروں کے لکھے ہوئے بے شمار گیتوں پر بھاری تھا۔
محبوب خان کی مشہور فلم عورت کے گیت بھی ڈاکٹر صفدر آہ سیتاپوری نے لکھے تھے۔

انھوں نے جس فلم کی کہانی سب سے پہلے لکھی، اس کا نام علی بابا تھا جسے ساگر میں محبوب نے اردو اور پنجابی میں بنایا تھا۔ انھوں نے تقریباً ایک درجن فلمی کہانیاں لکھیں۔ اور اگر جزوی کاموں کو شامل کریں تو یہ تعداد ڈیڑھ درجن تک چلی جاتی ہے۔
اس دوران صفدر آہ سیتاپوری نے بے شمار فلموں کے لیے گیت لکھے، کچھ فلموں کے مکالمے بھی تحریر کیے مگر زیادہ دھیان گیتوں ہی کی طرف رہا تھا۔ ذیل میں ان کی لکھی ہوئی چند فلموں کے نام اور ان کے گیتوں کے مکھڑے بھی شامل ہیں:

 غریبوں پر دیا کرو (فلم: روٹی، 1946ء)

 سنو پنچھی سے راگ (فلم:عورت,1942ء)

 کاہے کرتا دیر باراتی (فلم: عورت)

 انسان کیوں روتا ہے (فلم: عمر خیام، 1946ء)

 خیام ہے اﷲ والا متوالا (فلم: خیام)

 ان کا اشارا جان سے پیارا (فلم:جوانی)

 دل نے تجھے یاد کیا (فلم: جوانی)

 خان کابل سے آیا (فلم:جوانی)

 عورت ایک کہانی یہاں (فلم: وشواس,1943ء)

 اک کھیل یہ سنسار ہے (فلم: پراتھنا)

 آیا ساون، آیا ساجن (فلم:پراتھنا)

 گجرے والی نجریا ملائی جا (فلم: پراتھنا)

 کاہے نیناں لگا کے (فلم: پراتھنا)

فلم مان (1954ء)کے گیت

فلم پہلی نظر (1945ء) کے گیت

فلم انڈسٹری میں انھوں نے بڑے بڑے نامور فلمسازوں اور ہدایت کاروں کے ساتھ اپنی صلاحیتوں کے جوہر دکھائے تھے۔ ایک طویل عرصہ فلم انڈسٹری میں ایک کامیاب مکالمہ نگار اور گیت نگار کی حیثیت سے گزارا۔
23 سال تک فلموں سے وابستہ رہے۔ 

 تصانیف 
ان کی نمایاں تصانیف میں شامل ہیں:

• آہِ رسا (غزلوں کا مجموعہ)

• مختلفات (شعری مجموعہ)

• آہ کے سو شعر• نقش (رباعیات)

• نو بہ نو (مثنوی)

• گلبن (نظموں کا مجموعہ)

• بیاض (نظموں کا مجموعہ)

• غزل پارے (غزلوں کا مجموعہ)

 امیر خسرو بحیثیت ہندی شاعر زمزمہ (رباعیات)
 تلسی داس اور رام چرِت مانس• ہندوستانی ڈراما اعزازات 
 ڈاکٹر زرینہ ثانی نے 1979ء میں ڈاکٹر صفدر آہ پہ ایک کتاب لکھی، صفدر آہ بحیثیت شاعرجو صفدر آہ سیتاپوری کے چھ شعری مجموعوں پر ایک تنقیدی جائزہ اور انتخاب پر مشتمل ہے اور جسے انجمنِ ترقی (ہند)دہلی نے شائع کیا۔
• تلسی داس، میرا اور کبیر کے عالمانہ جائزے آہ نے ہی اردو کو دیے ہیں۔ تلسی داس اور کبیر پر وہ عہد کے مستند ترین محققین میں شمار ہوتے ہیں۔

 نمونۂ کلام 
افسوس اجل لے چلی مہ خانے سے

بن جائیں گے کچھ روز میں افسانے سے

ہم رندِ بلا نوش جو یاد آ جائیں

چھلکا دینا ذرا سی پیمانے سے

تیرے بہشت کو ٹھکرا کے میں نکل آیا

میں آدمی ہوں، اطاعت نہیں ہے میری سرشت

پیروی عقل کی ہے کوتاہی

پیروی اصل وجہ گمراہی

کوئی مرشد بتا نہیں سکتا

راستہ منزلِ حقیقت کا

 وفات صفدر آہ''' نے 29 جولائی 1980ء کو ممبئی مہاراشٹر میں وفات پائی۔

 حوالہ جات 

زمرہ:1905ء کی پیدائشیں
زمرہ:1980ء کی وفیات
زمرہ:بیسویں صدی کے بھارتی شعرا
زمرہ:بھارتی اردو شعرا